**Krystsina Sjarhejeuna Tsimanouskaja** (valkoven. Крысціна Сяргееўна Ціманоўская, ven. Кристина Сергеевна Тимановская, *Kristina Sergejevna Timanovskaja*; s. 19. marraskuuta 1996) on valkovenäläistaustainen pikajuoksija, joka edustaa Puolaa kansainvälisissä kilpailuissa. Hän saavutti hopeaa 100 metrillä vuoden 2017 alle 23-vuotiaiden Euroopan-mestaruuskilpailuissa.

Tausta ja yksityiselämä
-----------------------

Tsimanouskaja syntyi vuonna 1996 Klimavitšyn kaupungissa ja oli jo nuorena hyvä juoksussa. 15-vuotiaana hänen valmentajansa pyysi Tsimanouskajaa mukaan urheiluakatemiaan. Aluksi Tsimanouskajan vanhemmat epäilivät urheilu-uran kannattavuutta, mutta Tsimanouskajan kertoman mukaan hänen isoäitinsä vakuuttelu muutti lopulta vanhempien mielen..

Tsimanouskaja on ollut naimisissa Arseni Zdanevitšin kanssa. Syyskuussa 2023 hän ilmoitti Instagramin välityksellä parin päätyneen avioeroon.

Tokion olympialaiset
--------------------

Tsimanouskaja valittiin Tokion olympialaisiin 2021 kilpailemaan 100 ja 200 metrin juoksuihin. Hän ehti juoksemaan 100 metrin alkuerän missä sijoittui erässään neljänneksi. Olympialaisten alettua Valko-Venäjän olympiakomitea ilmoitti hänet kilpailemaan myös 4 × 400 metrin viestissä ilman hänen suostumustaan, mistä hän kritisoi kovasti olympiakomitean johtoa. Tämän jälkeen olympiakomitean edustajat veivät hänet kesken kisojen vastoin hänen tahtoaan Hanedan lentokentälle. Hän kieltäytyi lentämästä takaisin Valko-Venäjälle. Hän ilmoitti hakevansa turvapaikkaa Euroopasta, ja Kansainvälinen olympiakomitea ilmoitti hänen olevansa turvassa.

Elokuun 2. päivänä Puola ilmoitti myöntävänsä Tsimanouskajalle humanitaarisen viisumin. Hieman myöhemmin hän myös ilmoitti huutokauppaavansa hopeamitalinsa eBayssa tukeakseen Valko-Venäjän hallinnon vainoamia urheilijoita.

Myöhempi ura
------------

Kesäkuussa 2022 Tsimanouskaja sai Puolan kansalaisuuden. Elokuun alussa 2023 Tsimanouskaja sai Kansainväliseltä yleisurheiluliitolta luvan edustaa Puolaa kansainvälisissä kilpailuissa. Budapestin MM-kilpailuissa 2023 Tsimanouskaja jäi 100 metrillä alkueriin ja selviytyi 200 metrillä välieriin ja lisäksi hän juoksi 4 × 100 metrin viestijuoksun finaalissa viidenneksi sijoittuneessa Puolan joukkueessa.

Henkilökohtaiset ennätykset
---------------------------

|  |  |
| --- | --- |
| Ulkoradat* 100 metrin juoksu: 11,04 (2018)
* 200 metrin juoksu: 22,75 (2023)
 | Sisäradat* 60 metrin juoksu: 7,21 (2017)
* 200 metrin juoksu: 23,45 (2023)
 |

Lähteet
-------

1. 1 2 3  Krystsina TSIMANOUSKAYA *worldathletics.org*. Viitattu 7.9.2023.
2. ↑  Belarus sprinter faces long exile in Poland after seeking refuge *the Guardian*.  2.8.2021. Viitattu 3.8.2021. (englanniksi)
3. 1 2  Poland grants a visa to sprinter Krystsina Tsimanouskaya *euronews*.  1.8.2021. Viitattu 3.8.2021. (englanniksi)
4. ↑  Бегунья Кристина Тимановская разводится с мужем | Новости Беларуси | euroradio.fm *euroradio.fm*. Viitattu 26.9.2023. (venäjäksi)
5. ↑  Valko-Venäjän joukkueessa skandaali Tokion olympialaisissa – maan urheilujohtoa kritisoinut pikajuoksija yritettiin lähettää pois kisoista vastoin tahtoaan *Yle Urheilu*. Viitattu 2.8.2021.
6. ↑  Kohun keskellä olevalle valkovenäläisurheilijalle sataa tukea Euroopasta – useat maat tarjonneet apua *Yle Urheilu*. Viitattu 2.8.2021.
7. ↑  Krystsina Tsimanouskaya auctions medal to support athletes caught up in crackdown *The National*. Viitattu 15.8.2021.
8. ↑  Ames, Nick: Krystsina Tsimanouskaya: ‘I’m sure my career would be over if I was in Belarus now’ *The Guardian*.  8.8.2023. Viitattu 21.8.2023. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |